KIRJALLINEN KYSYMYS E-0472/03

esittäjä(t): Erik Meijer (GUE/NGL) neuvostolle

(20. helmikuuta 2003)

Aihe: Olosuhteet, menetelmä ja ajankohta, joiden perusteella Kosovon tulevaisuus järjestetään ennen sen mahdollista liittymistä Euroopan unioniin

1. Kuinka pitkään neuvosto arvelee olevan mahdollista säilyttää Kosovon nykyinen asema YK:n ja EU:n suojelualueena, jolla on toisaalta ulkoinen korkein hallinto ja toisaalta oma parlamentti, oma hallitus ja oma presidentti ja jossa käytetään EU:n kahdentoista jäsenvaltion valuuttaa ja jolta puuttuu omat ulkosuhteet ja joka on tunnustettu muodollisesti osaksi sellaista valtiota, jolla ei itse asiassa ole siihen minkäänlaista määräysvaltaa ja jonka hallinnon suurin osa väestöstä torjuu täysin?

2. Kuinka neuvosto estää sen, että epävarmuus tulevaisuudesta ja kärsimättömyys ratkaisua odotellessa eivät saa aikaan uusia jännitteitä hyvän naapuruuden asemasta serbialaisten ja albanialaisten asuttamilla toisiinsa rajoittuvilla alueilla?

3. Sovitaanko Kosovon valtiomuodosta niin, että otetaan huomioon kyseisen alueen väestön enemmistön toiveet ennen Kosovon tai sen valtion, johon se liitetään mahdollista liittymistä Euroopan unioniin?

4. Missä olosuhteissa, millä tavalla ja minä ajankohtana päätetään Kosovon tulevasta asemasta? Millä tavalla kaikkia asianosaisia kuullaan tässä yhteydessä? Kuinka toteutetaan se, että tämä ratkaisu johtaa kestävään rauhaan ja demokratiaan?

Lähde: Alankomaalainen päivälehti De Volkskrant 5. helmikuuta ja 8. helmikuuta 2003.

Yhteinen vastauskirjallisiin kysymyksiin E-0471/03 ja E-0472/03

(29. syyskuuta 2003)

Neuvosto on täysin tietoinen Kosovoa koskevista lausunnoista, jotka Serbian pääministeri Zoran Djindjic antoi ennen kuin hänet murhattiin. Neuvosto on myöskin täysin tietoinen eräiden Kosovon parlamentin jäsenten äskettäisestä aloitteesta päätöslauselman tekemiseksi Kosovon itsenäisyydestä. Yleisten asioiden ja ulkosuhteiden neuvoston 24. helmikuuta 2003 annetuissa päätelmissä kehotettiin kaikkia osapuolia sekä Belgradissa että Pristinassa pidättymään kaikista yksipuolisista aloitteista, jotka saattaisivat olla ristiriidassa monikansallinen ja demokraattinen Kosovo -tavoitteen kanssa ja jotka voivat uhata vakautta ja normalisointiprosessia ei vain Kosovossa vaan koko alueella. Pääsihteeri ja YUTP:n korkea edustaja Javier Solana on käynyt suoria keskusteluja vastuuhenkilöiden kanssa ja Pristinassa ja on tällöin toistuvasti korostanut neuvoston olevan huolestunut viimeaikaisista vakautta horjuttavista lausunnoista ja aloitteista ja kehottanut kaikkia osapuolia pidättymään yksipuolisista aloitteista.

Neuvosto on vakuuttunut siitä, että YK:n turvallisuusneuvoston päätöslauselma 1244 pätee edelleen kaikilta osiltaan. Kosovon lopullista asemaa on näin ollen käsiteltävä aikanaan YK:n turvallisuusneuvoston päätöslauselman 1244 perusteella, ja käsittelyyn osallistuvat sekä Serbian hallitus että Pristinan paikallisten poliittisten instituutioiden vaaleilla valitut johtajat ja edustajat.

Neuvosto tukee YK:n Kosovon-siviilioperaatiota UNMIKia ja YK:n pääsihteerin erityisedustajaa ja kannattaa varauksetta politiikkaa normit ennen statusta. Tämän politiikan soveltaminen on keskeisen tärkeää, jotta aikanaan olisi mahdollista aloittaa poliittinen prosessi, jonka tarkoituksena on määrittää Kosovon tuleva asema päätöslauselman 1244 mukaisesti. Tämän politiikan mukaisesti neuvosto antoi 24. helmikuuta 2003 antamissaan päätelmissä täyden tukensa UNMIKin toimille jäljellä olevien valtuuksien siirtämiseksi väliaikaisille itsehallintoelimille vuoden 2003 loppuun mennessä, lukuun ottamatta valtuuksia, jotka on YK:n turvallisuusneuvoston päätöslauselmalla 1244 varattu pääsihteerin erityisedustajalle. Lisäksi neuvosto muistutti 14. huhtikuuta 2002 antamissaan päätelmissä pitävänsä tärkeänä YK:n pääsihteerin erityisedustajan äskettäin tekemää aloitetta suoran vuoropuhelun aloittamiseksi Belgradin ja Pristinan välillä yhteistä etua koskevista käytännön asioista.